
    Duša Kristova, posväť ma.


    Telo Kristovo, spas ma.


    Krv Kristova, napoj ma.


    Voda z boku Kristovho, obmy ma.


    Umučenie Kristovo, posilni ma.


    Ó, dobrý Ježiš, vyslyš ma.


    Do svojich svätých rán skry ma.


    Nedaj mi odlúčiť sa od teba.


    Pred zlým nepriateľom chráň ma.


    V hodinu mojej smrti povolaj ma.


    A daj mi prísť k tebe,


    aby som ťa chválil s tvojimi svätými


    na veky vekov. Amen.

    Úvodné

    slovo

    autora


    Kniha, ktorú ti vkladám do rúk, obsahuje rozjímanie o modlitbách, ktoré akiste poznáš a snáď ich aj každý deň opakuješ. V nich sú skryté pravé poklady najvrúcnejšej zbožnosti, keď ako plamene lásky sú predovšetkým schopné roznietiť dušu, ktorá zotrváva v modlitbách pred Najsvätejšou sviatosťou. V nádeji, že ti to poslúži, som sa snažil odhaľovať ich hlboký zmysel.


    Tieto modlitby nie sú zoradené podľa nejakej osnovy, aby svojím významom nadväzovali jedna na druhú; majú povahu zvláštnych povzdychov, ktoré sú skôr úľavou srdca ako rozumovou rečou ducha, lebo ak hovoríme s Bohom, nemáme používať reč, ktorá oslňuje vedomosťami, ale takú, ktorá horí láskou k nemu.


    Pri jednotlivých povzdychoch nájdeš viacero ďalších modlitieb, z ktorých každá takisto tvorí vlastný celok, aby si si mohol vybrať tú, ktorá najväčšmi zodpovedá tvojim potrebám, záľubám, tvojej spiritualite, a takto zotrvať s Ježišom po svätom prijímaní alebo svätej omši.


    Čím lepšie bude pritom tvoj duch a tvoje srdce vnímať, čo čítaš, tým viac sa v tebe zrodí nových myšlienok a nových citov pôsobením Ježišovej milosti, ktorá dá vzklíčiť drobným semienkam, čo ľudská ruka vložila do zušľachtenej pôdy: tak sa aj tvoja duša, dobre pripravená, bude radovať z najsladších plodov čnostného života.


    Moje útle dielko nie je hodné, aby sa postavilo na roveň drahocenných spomedzi kníh o Eucharistii. Je jednoduché ako zrnko kadidla, ktoré nemá váhu ani cenu, ale ktoré sa môže premeniť v obláčik najlahodnejšej vône a pozdvihnúť sa až k svätostánku, ak len máš dosť lásky k obetovanému Ježišovi, aby ho rozžeravili jej plamene.


    Kiež sám Ježiš obráti na nás svoj milosrdný pohľad a milostivo nakloní najvznešenejšie city našich sŕdc k svojej najsvätejšej obeti.


    (Meno autora je neznáme, vieme však, že ide o autora diela
 SCINTILLE EUCARISTICHE.)

  


  
    Predhovor


    Čo človeka nič nestojí, zvyčajne za nič nestojí. Tak sa hovorieva a aj tak naozaj býva, ale ako každé pravidlo aj citovaná múdrosť má svoje výnimky. Jedným z najvýrečnejších príkladov, keď neplatí, je starozákonný príbeh o uzdravení Námana. Vojenský veliteľ aramejského kráľa Náman chorý na malomocenstvo prišiel spolu so svojím sprievodom k príbytku proroka Elizea, aby ho požiadal o uzdravenie. Elizeus sa ani neunúval vyjsť z domu, iba k nemu poslal svojho sluhu s odkazom, ktorý by sme dnešnou rečou mohli vyjadriť asi takto: „Žiaden problém, kamoško, sedem ráz sa ponor do rieky, čo tam, aha, tečie, a budeš v pohode.“ Prorokov odkaz, ktorý Náman vnímal ako nevkusný žart, ho celkom pochopiteľne nahneval, veď meral ďalekú, strastiplnú cestu za Božím mužom, a on ho takto odbil. Jeho sluhovia ho však prehovorili, aby urobil, ako mu povedal prorok, a záver príbehu poznáme – Náman sa z malomocenstva zázračne uzdravil.


    Každý z nás je tak trochu ako Náman. V človeku je totiž hlboko zakorenené presvedčenie, že čím sú jeho duchovné praktiky krkolomnejšie, tým skôr ho privedú k Bohu. Ide o názor, ktorý pochádza z chápania viery a náboženstva ako výstupu človeka k Bohu. Biblické chápanie duchovného života je však presne opačné – nie my vystupujeme k Bohu, ale Boh sa skláňa k nám.


    Toto hovoríme na úvod knižočky, ktorá takpovediac rozmieňa na drobné starobylú kresťanskú modlitbu Duša Kristova, posväť ma. Každému zo zvolaní, ktoré ju tvoria, je venovaná osobitná kapitolka s rozjímavými modlitbami, ktoré rozvíjajú obsah zvolania.


    Nech nás skutočnosť, že Duša Kristova, posväť ma je kratučká a napohľad celkom obyčajná modlitba, nemýli ako Námana – v priebehu dlhých stáročí sa ju horlivo modlil a vrelo odporúčal celý zástup svätcov. Nájdime si radšej čas na nenáhlivé vychutnávanie meditatívnych textov, ktoré knižočka ponúka, aby sme sa mohli ponoriť pod povrch každodenného životného zhonu, kde nás túžobne očakáva náš Boh.


    Martin Csontos

  


  
    Vstupná

    modlitba

    Ó, Ježišu, môj Bože, skláňam sa k tvojim nohám. Túžim s tebou stráviť túto hodinu, lebo moju dušu zviera bázeň a zármutok. Ach, aký smutný je svet a koľko trpkosti mi spôsobuje žitie s ľuďmi! Som unavený a sklamaný zemou: potrebujem, aby zavial vánok z neba, ktorého by som sa nadýchol.


    Človek všetkou svojou múdrosťou nikdy neporozumie tomu, čo sa odohráva v jeho úbohom srdci, a všetka jeho sila nestačí, aby uspokojila jeho skryté potreby. Len ty sám poznáš božské tajomstvo, ako dať svojmu tvorovi svetlo a útechu, lebo iba ty vidíš jeho slepotu a jeho bolesti.


    Preto prichádzam k tebe, aby som prosil o odrobinky z tvojho stola. Viem, ó, Ježišu, že pre svoje hriechy nie som hoden, aby som stál v tvojej blízkosti spolu s anjelmi, ktorí ťa vo svätostánku obklopujú vôňou svojej poklony. Len myšlienka, že si túto nevýslovnú Sviatosť ustanovil nie pre nich, ale pre mňa, mi dodáva odvahu. Otvor mi pokladnice svojho milosrdenstva a útechy a vylievaj ich na moju dušu v miere jej hriechov a jej utrpenia.


    Aby som sa stával hodnejším tvojej milosti, vezmi moje myšlienky a pocity, ktoré vo mne prebúdza tvoje božské srdce, a nedopusti, aby ma niečo rozptýlilo a olúpilo čo len o jedinú z týchto prevzácnych chvíľ.


    Vnukni mi slová, aké počuješ najradšej, roznieť v mojom srdci pravú zbožnosť, zahrň ma svojím súcitom, aby som prijal tvoje milosrdenstvo.


    Daj mi takú vieru, nádej a lásku, žeby som sa dočkal hodiny, ktorá je tvojou spravodlivosťou označená v knihe života ako hodina mojej spásy.

  



Duša Kristova,

    posväť ma

[image: ]

Ó, božská duša, prenikni moju úbohú dušu, zmocni sa všetkých jej síl a schopností a posväť ju svojou milosťou.

Posväť môjho ducha, aby myslel už len na teba, posväť všetky moje myšlienky, ktoré sa z nutnosti a povinnosti upriamujú k pozemským veciam, a učiň, aby zostali čisté od viny.

Posväť moju predstavivosť, aby vždy hľadala tvoj najsladší obraz Spasiteľa, Priateľa, Otca, Utešiteľa, a unikla každej potupe hriešnych obrazov.

Posväť moju vôľu a sprav, aby sa v radostiach i v bolestiach vždy túžila prispôsobiť tvojej vôli a vždy bola ochotná poslúchnuť tvoje rozkazy.

Posväť moju pamäť, aby si vždy pripomínala tvoju obetu, tvoje milosrdenstvo, tvoj život a tvoju smrť.

Posväť moju slobodu, aby sa nikdy neprehrešila tým, že by si zvolila svetské rozkoše miesto teba, ktorý si mojím údelom a dedičstvom.

Posväť, ó, Ježišu, tú dušu, ktorú si zalial purpurovou farbou svojej krvi a osvietil svojou milosťou, aby som bol menej nehodný predstúpiť pred teba a zdržiavať sa v prítomnosti tvojej Sviatosti.

* * *

Posväť moje telo a sprav z neho živý a svätý chrám, v ktorom by si prebýval. Posväť moje zmysly a urob ich poslušnými služobníkmi duše a nástrojmi svätosti. Posväť moje oči, aby spočinuli nie na márnosti a hriechu, ale na obraze teba, ukrižovaného, a na tvojom svätostánku lásky. Posväť môj jazyk, nech vždy rozpráva s tebou a velebí, chváli a ospevuje tvoju zvrchovanosť a lásku. Posväť moju chuť, a miesto aby sa oddávala nestriedmosti, daj, aby vyhľadávala a vychutnávala sladkosť odriekania. Posväť moje uši a uzavri ich pred každým svetským slovom, nech sa otvárajú len hlasom tvojej múdrosti a lásky. Posväť môj hmat pokáním a očisti ho od všetkých jeho previnení.

Ó, božská duša môjho Ježiša, ako si riadila jeho najsvätejšie telo a udržiavala ho počas jeho smrteľného života, keď konal obdivuhodné cnosti až po obetovanie sa na kríži, tak udeľ silu a život celej mojej bytosti, aby sa moje bytie vo všetkom rozvíjalo nasledovaním jeho, môjho Boha a Majstra.

* * *

V tejto najvznešenejšej Sviatosti, ó, Pane, si obsiahol všetky obdivuhodné diela svojej lásky ku mne.

Ako Stvoriteľ, ktorý zjavuje výšku dôstojnosti, k akej chce povzniesť svoje stvorenie, pripútal si ho k sebe najsladším putom, utvoril si s ním akoby jednotu, takže môžem povedať, že už nežijem ja, ale ty žiješ vo mne.

Ako Vykupiteľ, ktorý neustáva v konaní diela svojho utrpenia a svojej smrti, podávaš ich plody všetkým, ktorí sa utiekajú k tvojmu stolu, aby boli spasení.

Ako Posvätiteľ otváraš studnicu všetkých milostí, takže kto chce okúsiť pravý život a odieť sa do cností, musí hľadať útočisko v chlebe večného života, bez ktorého nie je nič len smrť.

Ako Sudca si založenie tejto Sviatosti zviazal s neodvolateľným rozsudkom, ktorý každého, kto by ju neprijal, zavrhuje a každého, kto ju spraví svojím pokrmom a nápojom, odmieňa.

Ako Odmeňovateľ, ktorý dáva ochutnať sladkosť, akou raz opojíš vyvolených, vkladáš do duše i tela kresťana zárodok svojho slávneho vzkriesenia a svojej blaženej nesmrteľnosti.

Ale ak odpoveďou na každý tvoj dar je spolupráca s tebou, tak aj z tejto plnosti tvojich zázrakov sa pre mňa rodí povinnosť, aby som na ňu odpovedal plnosťou svojej cnosti a svätosti. Ach, ako veľmi sa chcem stať svätým! Vlastne by som už takým mal byť, keď som sa k tebe toľkokrát priblížil v poklone a keď som sa s tebou toľkokrát spojil vo svätom prijímaní. A ja namiesto toho musím priznať len svoju nehodnosť a život plný previnení.

Ó, duša môjho Ježiša, duša, ktorá si pokladnicou všetkej svätosti, maj so mnou zľutovanie, vytrhni ma z priepasti toľkých bied a posväť ma! Veď som sa zrodil a bol vykúpený, aby som rástol vo svätosti a raz ju dosiahol, zatiaľ čo bez nej by som nešťastný už v tomto živote šiel v ústrety večnej záhube. Posväť ma teda, ako si posvätila blahoslavených, ktorí už na teba hľadia, milujú ťa a vlastnia v raji. Buď dušou mojej duše, životom môjho života a urob ma takým svätým, aby som bol vždy hodný predstúpiť pred teba a s láskou ťa prijímať do svojho srdca.

* * *




* * *

